تاكه‌ی ئاواره‌و لانه‌ويز بووم؟ تا كه‌ی حاشا له‌ بوين و حه‌ق و حقوقم بكريه‌ی ؟ تاكه‌ی حاشا له‌ زوان داڵگی و كه‌ل وپه‌ل كورديم بكريه‌ی؟ تاكه‌ی خانه‌قين مه‌ڵوه‌ن كوردايه‌تيم، تاكه‌ی خانه‌قين شۆڕشگێڕم ، خانه‌قين له‌يلا قاسم په‌روه‌رم ، وه‌ئه‌زره‌ته‌وه‌ بنوڕيگه‌ كوردستانه‌گه‌ی؟ تا كه‌ی مه‌نه‌لی سه‌رفه‌رازم ، مه‌نه‌لی شارشارانم ، مه‌نه‌لی قاره‌مانم ، ده‌س وه‌ زرانی ، له‌ گوشه‌يگ كزكز بنيشيگ و چه‌وه‌ڕی ئه‌وه‌ بووگ ك كه‌ی جنگ كوردی له‌وه‌ر بكه‌يگ ؟ تاكه‌ی كه‌ركووك دڵ كوردستانم ، كه‌ركووك قودس كوردستانم ، كه‌ركووك كورد و كوردزوانم وه‌بی ناز بكه‌فيگ و حاشا له‌ كوردستانی بوينی بكريه‌يگ؟ تاكه‌ی به‌دره‌و جه‌سان و زورواتيه‌ی داڵگ سه‌دان شه‌هيدم ، وه‌ دڵ شكيای و وه‌دس به‌سيای ، هه‌ر ئاخ هه‌ڵكيشيگ و چه‌وه‌ڕی ئه‌وه‌ بكه‌يگ ك جوور يوسف په‌يغه‌مبه‌ر وه‌ديدار يه‌عقوب ، وه‌ ديدار كوردستانه‌گه‌ی شاده‌و بووگ؟
تاكه‌ی وه‌بی ده‌نگ بمينم و داوای خوين جايڵ و جوانه‌يل بی سه‌ر و شوين كرياگ و نه‌ونه‌مامه‌يل وه‌بی تاوان شه‌هيدكرياگم نه‌كه‌م؟
